《偈六十三首》
宋代·释道宁

滔滔法海，清浊混流。
湛湛禅河，鱼龙变化。
杳杳无涯际，澄澄彻底寒。
短棹孤舟，徒夸好手。
长竿画舫，方称男儿。
风浪揿天，云雷匝界。
丝纶便掷，不顾危亡。
灵鳌锦尾上钩来，跛鳌盲龟随浪去。
满船装载，月渚芦湾。
共乐升平，同歌道泰。
从前祖业，岂假外求。
截流到岸之人，且道是何面目。
须弥顶上非凡木，白藕峰前得处高。

作者简介：释道宁（一○五三～一一一三），俗姓王，歙溪（今安徽歙县）人。祝发蒋山泉禅师，依雪窦老良禅师。踰二年，遍历丛林，参诸名宿。晚至白莲，参五祖法演禅师，顿彻法源。徽宗大观中，住潭州开福寺。政和三年卒，年六十一。为南岳下十四世，五祖法演禅师法嗣。《僧宝正续传》卷二、《嘉泰普灯录》卷一一、《五灯会元》卷一九有传。今录诗一百三十二首。